section_heading: Veliko djelo i potraga za Kamenom mudraca
paragraph_text: Brojni alkemičari su stoljećima pokušavali pronaći mitski Kamen mudraca i ovladati vještinom pretvorbe neplemenitih kovina u zlato. Dobivanje Kamena u alkemičarskom laboratoriju bilo bi rezultat izvršenja Velikog djela (Magnum opus), težnje svih alkemičara. Mit o pronalasku Kamena postojao je u tradiciji Zapadne alkemije, no premda su mnogi alkemičari tvrdili kako su postigli konačan rezultat, ne postoji nikakav dokaz za takve, u biti neosnovane, tvrdnje. Francuski alkemičar Nicolas Flamel (1330. – 1418.) tvrdio je da je pronašao Kamen mudraca koji mu je omogućio stjecanje bogatstva, a kasnije njemu i njegovoj ženi i besmrtnost.